Vážení páni, členovia SZ CHPH hlavne tí, ktorých trápi, že po tejto sezóne nebude celoštátna výstava. 
Netrápi to iba Vás. Rovnako to trápi aj mňa a aj niektorých ďalších členov prezídia SZ CHPH.
Nečítam články na DF, ale bol som upozornený, že si tam mám prečítať, čo som neadresoval do DF. K CV sa môžem vyjadriť na základe vlastných skúseností s ich organizáciou. Prezídium SZ CHPH organizovalo v Nitre 5 CV a v Trenčíne dve  výstavy. Na viacerých som bol predsedom organizačného výboru, tak podrobne poznám aj podmienky a možnosti organizácie CV. 

Začať by sme mali od Stanov SZ CHPH
1/ Povinnosti prezídia sú stanovene v § 15 Stanov SZ CHPH. O CV sa pojednáva jedine v odseku 14: „Rozhoduje o mieste konania celoštátnych výstav a iných podujatí.“
2/ § 9, odsek 5 Stanov SZ CHPH: „Za plnenie úloh spojených s výkonom funkcie sa môžu funkcionárom priznať odmeny.“ 
Poznámka: Teda, žiadna funkcia vo Zväze nie je platená.  Dostať odmenu 150 EUR za niekoľko dní práce nie je veľká výhra.

Poplatok do rozpočtu SZ CHPH za pridelenie organizácie CV
Poplatok 2 000 bol zavedený, keď záujemcov o organizáciu bolo viac a používal sa na ocenenie víťazov CV. Tento poplatok sa v posledných rokoch nevyberá.  

Štandardné miesta na organizáciu CV (výstaviská):
Agrokomplex Nitra – veľmi vysoké náklady na prenájom hál, Expo Center Trenčín – väčšina hál je v trvalom prenajme, ostala iba poschodová, kde bola CV 2026. Veľa návštevníkov kritizovalo málo miesta pri bufetoch a pod. Cena za prenájom je tiež na hranici únosnosti.

Kto organizoval CV v posledných 10 rokoch: 
Prezídium som už spomínal, OZ CHPH Nitra, OZ CHPH Trenčín, OZ CHPH Žilina, OZ CHPH Spiš a OZ CHPH Poprad. (Poznámka, máme 34 OZ CHPH.) Vo väčšine prípadov výstavu do Trenčína a Nitry prichádzali organizovať členovia Zväzu zo vzdialenejších miest (aj 250 km a náklady na ubytovanie), čo tiež zvyšuje náklady na organizáciu.

Termín výstavy nie iba CV
Ak sa niekto rozhodne organizovať akúkoľvek výstavu, musí si zistiť, kedy sa organizujú FCI olympiády, SEV, CV a výstavy organizačných jednotiek v okolí a na základe toho by si mal  stanoviť termín vlastnej výstavy.
Poznámka: tento rok je špecifický, SEV v Katoviciach je termíne 15. – 17. januára 2027. Holuby na výstavu sa budú na Slovensku sústreďovať 12. januára  2027. Na zorganizovanie výstavy ostal čas pred Vianocami. Napríklad CV ČMS CHPH v Hluku je 11. – 12. decembra 2026, je to deň pred nami pôvodne naplánovaným termínom výberu štandardných holubov. 

Výstava  holubov za rok 2026
Termín sa musel stanoviť na základe termínu SEV v Katoviciach.
Prezídium zverejnilo v stanovenom čase výzvu pre uchádzačov na organizáciu CV.
Nikto sa neprihlásil. Rozhodlo sa, že sa zorganizuje iba výber štandardných holubov. Najlepšie miesto – stred Slovenska. 
Po dohode s predsedom posudzovateľskej komisie, sme rozhodli, že po výstave regiónu Sever v Turí - 12. decembra 2026 nám tam nechajú postavené výstavné klietky, dajú do nich čistý vlnitý papier a  deň po ich výstave sa urobí výber štandardných holubov SZ CHPH.
Klietky rozoberú po výbere štandardných holubov. Náklady SZ CHPH na výber pre SZ CHPH sú nulové. Po zverejnení príspevkov na DF mi predseda regiónu Sever oznámil, že výber štandardných holubov v Turí nebude.

Čo teraz?
Pozastavujete sa nad tým, že žiadam od tých, ktorí to spôsobili, že momentálne nemáme miesto na výber štandardných holubov, aby tento výber bezplatne zorganizovali. Je to štandardný postup v živote, ale nemusí to mať na pleciach iba OZ CHPH Nitra. Je to momentálne problém všetkých členov Zväzu.

VÝZVA PRE VŠETKY ORGANIZAČNÉ JEDNOTKY SZ CHPH A ČLENOV SZ CHPH
Prihláste sa na zorganizovanie Celoštátnej výstavy SZ CHPH, alebo výberu štandardných holubov na SEV 2027. Prihlášky záujemcovia môžu e-mailom zasielať na sekretariát SZ CHPH.
Výstavné klietky požičiame bezplatne, ocenenie zabezpečí Zväz, neplatí sa žiadny poplatok za pridelenie výstavy. Stanovený termín CV - do 24. 12. 2026 (ideálne 19. 12.), stanovený termín výberu - do 20. 12. 2026, vrátane. Miesto: možnosť od Kopčian po Medzilaborce, rovnako od severu na juh. (Ostatné podmienky sú v liste, ktorý zverejnil Ing. Hlavatý.) 
Dňa 26. 11. 2026 je zasadnutie Prezídia SZ CHPH, pozývam na zasadnutie uchádzača o organizáciu CV, resp. výberu štandardných holubov, dohodneme sa na podrobnostiach.

Ako do budúcna s CV, je to aj návrh na prekovanie VZ SZ CHPH
V prípade, že chceme mať v budúcností CV, musíme mať na organizáciu výstav prostriedky.
V súčasnosti peniaze z výberu vstupného náklady na organizáciu CV nepokryjú. (Odhad 1000 návštevníkov /vysoký odhad/ a vstupné 15 EUR). V minulosti sa OZ CHPH uchádzali o organizáciu CV, lebo chceli na organizácii zarobiť. Teraz sa nehlásia, lebo na organizácii nechcú prerobiť.
Na organizáciu CV sa musia členovia zložiť. Navrhujem dve možnosti:
1/ Pri členskom platiť organizačný poplatok, „ Na organizáciu CV a pod.“.
2/ Každé OZ CHPH si kúpi povinne vopred na CV  40 vstupeniek po 15 EUR. V takom prípade by sa znížil by sa aj poplatok pre predajcov.
Verím, že sa zrodia aj lepšie nápady. Ako sa hovorí, viac hláv, viac rozumu.
                                                                 S pozdravom, RNDr. Daniel Dudzik, prezident SZ CHPH

PS. Mimo toho na záver k DF:
Diskusia je organizovaná alebo neformálna výmena názorov, postojov a argumentov medzi dvoma či viacerými osobami na určenú tému, ktorej cieľom je problém vyjasniť, preskúmať alebo vyriešiť.
Kritika pochádza z gréckeho krinein (alebo kritiké techné), čo znamená umenie rozlišovať, posudzovať alebo hodnotiť. (Tiež, odborné posúdenie, poukázanie na chyby, odhaľovanie pravdy.)
Konštruktívna kritika: Zameriava sa na riešenie, pojíma slabé stránky s cieľom pomôcť v zlepšení.
Otázka: Dodržiava sa to na našom DF?


